Stavanger Roklub er en av Norges eldste roklubber og en av Stavangers mest tradisjonsrike og lengstlevende idrettsklubber.

– Stavanger Roklubs vinneråtter fra VM (Vestlandsmesterskapet) i 1936 henger fint innrammet i klubbhuset og minner oss på drømmen vår.

Klubben har siden starten i 1894 sendt ut unge roere over hele verden – roere som har tatt med seg hjem medaljer fra både Norgesmesterskap, Nordiske mesterskap, VM og ikke minst OL. Senest i sist OL, da Stavanger-roeren Are Strandli hadde en bronse med seg hjem fra Rio. Tilveksten er også god, våre juniorer er mange og de gjør det bra. Denne sesongen har de blant annet vunnet flere gull i NM.

Men det er en klasse de ikke kan konkurrere i. Og det er i den gjeveste av dem alle:

ÅTTER MED STYRMANN

– Åtter er lagånd, respekt, fart og spenning fra første til siste åretak!

Vår drøm er å kunne stille og hevde oss i finalen i Norgesmesterskapet i roing i åtter – både i dame og herreklassen – i 2018.

Vårt mål er å kjøpe en ny åtter som gjør at vi kan oppnå drømmen vår. Siden vi driver klubben på dugnad, er vi takknemlige for alle bidrag som kan gjøre det mulig for oss å nå dette målet.

Vi håper at du kan hjelpe oss. En ny åtter vil gjøre under for Stavanger Roklub. Vi er takknemlige for hvert eneste bidrag – uansett størrelse. Takk!

Og hvem vet, kanskje mannskapet fra 1936 kan få selskap på veggen allerede neste år!

– Klubbens nåværende åtter er utslitt og tilnærmet ubrukelig. Men navnet er i god stand og skal bli med videre til den neste åtteren!



Se mer på hjemmesiden vår og husk: du er alltid velkommen til Stavanger Roklub!